
Napjainkban egyre többet hallunk annak fontosságáról, hogy az iskolának a mindennapi életben jól hasznosítható tudást kell közvetítenie. Ezt segíti a kompetencia alapú oktatás. A tanár szerepe is egyre inkább megváltozik: az egyirányú ismeretközlés helyett a tanulási folyamat megszervezésére, támogatására, a diákok aktív részvételére helyeződik a hangsúly. Ennek figyelembe vételével szerveztünk tehetséggondozó szaktábort általános- és középiskolai tanulók számára. Mi is aktívan részt vettünk ebben a munkában. Dolgozatunkban erről számolunk be. Célunk az volt, hogy sok új ismeretre tegyenek szert a tanulók, aktívan vegyenek részt a szakmai munkában, fejlődjön kísérletező készségük, motiváltak, kreatívak legyenek a foglalkozásokon.
Optikai és elektromosságtani témával foglalkoztunk. Összeállítottunk egy munkafüzetet (ez a dolgozatunkban megtalálható), melyet minden tanuló megkapott. Ebben elsősorban olyan kísérletek szerepeltek, amelyek túlmutattak az iskolai követelményeken, illetve amelyeket tanuló kísérletekkel nem nagyon szoktak megcsinálni. A kísérletek zömét a tanulók végezték el a mi irányításunkkal, segítségünkkel, magyarázatainkkal. Pl. gombostűk segítségével bebizonyították a fényvisszaverődés, a fénytörés törvényeit, szivárványt állítottak elő a laborban, összeállították különféle távcsövek modelljét, meghatározták saját hajszáluk vastagságát, stb. Áramforrást készítettek gyümölcsökből, elektroszkópot készítettek, amellyel kísérleteket végeztek, bebizonyították Ohm törvényét, láthatóvá tették az ionok vándorlását, stb.
Célunk megvalósításához új módszereket is alkalmaztunk, úm. a projektmódszert, a kooperatív technikák közül néhányat. Első este minden csoport választott egy – egy témát, amit közösen kellett a hét folyamán feldolgozniuk. Készíthettek poszter, tarthattak előadást.
A tábor zárásaként vetélkedőt szerveztünk, mely elméleti és kísérleti feladatokat tartalmazott. A verseny feladatai, azok eredményének kiértékelése dolgozatunkban olvasható.
Igyekeztünk a foglalkozásokon jó hangulatot teremteni. Ezt játékos feladatokkal, keresztrejtvényekkel, gondolkodtató kérdések megválaszolásával valósítottuk meg.
A tanulók is jól érezték magukat a foglalkozásokon, jövőre is szeretnének táborlakók lenni!



